अर्जुन ने कहा कि भईया आप ही कहते हैं कि धर्म-पालन में बहानेबाजी नहीं करनी चाहिए। मैं शस्त्र छूकर सच-सच कहता हूँ कि अपनी सत्य प्रतिज्ञा को कभी नहीं तोडूँगा। अर्जुन ने वनवास की दीक्षा ली और बारह वर्ष तक वनवास के लिए चल पड़े। अर्जुन के साथ बहुत-से वेद-वेदान्त के मर्मज्ञ, अध्यात्म-चिंतक, भगवद्भक्त, त्यागी ब्राह्मण, कथावाचक, वानप्रस्थ और भिक्षाजीवी भी चले। सैकड़ों वन, सरोवर, नदी, पुण्यतीर्थ, देश एवं समुद्र के दर्शन करते हुए अंत में हरिद्वार पहुँचकर वे कुछ दिनों के लिए ठहर गये।